钦定古今图书集成/明伦汇编/皇极典/第203卷 > 荆川稗编 > 《即位谨始例》
## 钦定古今图书集成/明伦汇编/皇极典/第203卷 > 荆川稗编 > 《即位谨始例》

人君嗣立，逾年必改元，此重事也。当国大臣必以其
事告于庙，秉笔史官必以其事书于策。缘始终之义，
一年不二君，故不改于柩前定位之初，缘臣民之心
不可旷年无君，故不待于三年毕丧之后。逾年春正
月，乃谨始之时，得理之中者也。于是改元，著新君即
位之始，宜矣。即位而谨始，本不可以不正，为子受之
父，为诸侯受之王，此大本也。《咸》无焉则不书即位，隐、
庄、闵、僖四公是也。圣人恐此义未明，又于卫侯晋发
之，书曰“卫人立晋”，以见内无所承。上不请命者，虽国
人欲立之，其立之非也。在春秋时，诸侯皆不请王命
矣，然承国于先君者，则得书即位，以别于内。复无所
承者，文、成、襄、昭、哀五公是也。圣人恐此义未明，又于
齐孺子荼发之。荼幼，固不当立，然既有先君景公之
命矣。陈乞虽流涕欲立长君，其如景公之命何？以乞
君？荼不死，先君之命也。命虽不敢死，以别于内，复无
所承者可也，然乱伦失正，则天王所当治，圣人恐此
义未明，又于卫侯朔发之。朔杀伋寿，受其父宣公之
命，当有国矣，然四国纳之则贬，王人拒之则褒，于以
见虽有父命，而乱伦失正者，王法所宜绝也。由此推
之，王命重矣。虽重天王之命，若非制命之义，亦将壅
而不行。故鲁武公以括与戏见宣王之欲立戏，仲山
甫不可，王卒立之。鲁人杀戏，立括之子，诸侯由是不
睦。圣人以此义，非尽伦者不能断也，又特于首止之
盟发之。夫以王世子而出会诸侯，以列国诸侯而上
与王世子会，此例之变也，而《春秋》许之。郑伯奉承王
命，不与是盟，此礼之常也，而《春秋》逃之。所以然者，王
将以爱易储贰，桓公纠合诸侯，仗正道以翼世子，使
国本不摇，而天下之为父子者定，所谓一匡天下，民
到于今受其赐者也。至是变而之正，以大义为主，而
崇高之势不与焉，然后即位谨始之义终矣，万世之
大伦正矣。故曰“《春秋》之法大居正”，非圣人莫能修之，
谓此类尔。